title: Odluka br. 743/2008/EZ Europskog parlamenta i Vijeća od 9. srpnja 2008. o sudjelovanju Zajednice u programu za istraživanje i razvoj koji je poduzelo nekoliko država članica s ciljem podupiranja istraživanja i razvoja koje provode mala i srednja poduzeća  Tekst značajan za EGP

text:
               13/Sv. 58

               HR

               Službeni list Europske unije

               211

         32008D0743

               L 201/58

               SLUŽBENI LIST EUROPSKE UNIJE

         ODLUKA br. 743/2008/EZ EUROPSKOG PARLAMENTA I VIJEĆA
   od 9. srpnja 2008.
   o sudjelovanju Zajednice u programu za istraživanje i razvoj koji je poduzelo nekoliko država članica s ciljem podupiranja istraživanja i razvoja koje provode mala i srednja poduzeća
   (Tekst značajan za EGP)
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegove članke 169. i 172. drugi stavak,
   uzimajući u obzir prijedlog Komisije,
   uzimajući u obzir mišljenje Europskoga gospodarskog i socijalnog odbora (1),
   u skladu s postupkom utvrđenim u članku 251. Ugovora (2),
   budući da:

               (1)

               Odlukom br. 1982/2006/EZ Europskog parlamenta i Vijeća od 18. prosinca 2006. o Sedmom okvirnom programu Europske zajednice za istraživanja, tehnološki razvoj i demonstracijske aktivnosti (2007. do 2013.) (3) (dalje u tekstu „Sedmi okvirni program”) osigurava se sudjelovanje Zajednice u istraživačkim i razvojnim programima koje je poduzelo nekoliko država članica, uključujući sudjelovanje u strukturama osmišljenim za provođenje tih programa, u smislu članka 169. Ugovora.

               (2)

               Sedmim okvirnim programom određen je niz kriterija za prepoznavanje područja za inicijative iz članka 169.: relevantnost za ciljeve Zajednice, jasna definicija ciljeva koje treba pratiti i njihova relevantnost za ciljeve Sedmog okvirnog programa, prisutnost već postojećih osnova (postojeći ili predviđeni nacionalni istraživački programi), europska dodana vrijednost, kritična masa s obzirom na veličinu i broj uključenih programa i sličnost aktivnosti koje obuhvaćaju te učinkovitost članka 169. Ugovora kao najprikladnijeg načina za postizanje tih ciljeva.

               (3)

               Odlukom Vijeća 2006/974/EZ od 19. prosinca 2006. o posebnom programu „Sposobnosti” za provedbu Sedmog okvirnog programa Europske zajednice za aktivnosti u području istraživanja i tehnološkog razvoja te za demonstracijske aktivnosti (2007. do 2013.) (4) (dalje u tekstu „posebni program Sposobnosti”) prepoznaje se inicijativa iz članka 169. u području istraživanja operativnosti malih i srednjih poduzeća („MSP”) kao jedno od područja prikladno za sudjelovanje Zajednice u nacionalnim istraživačkim programima koji se provode zajednički na temelju članka 169. Ugovora.

               (4)

               U zaključcima od 24. rujna 2004. Vijeće je prepoznalo važnu ulogu Sedmog okvirnog programa u unapređenju razvoja Europskog istraživačkog prostora („EIP”) i u tom kontekstu naglasilo važnost jačanja veza između EIP-a i europskih međuvladinih organizacija, kao što je Eureka.

               (5)

               U zaključcima od 25. i 26. studenoga 2004. Vijeće je naglasilo važnost malog i srednjeg poduzetništva za europski rast i konkurentnost, a time i potrebu država članica i Komisije da povećaju učinkovitost i komplementarnost nacionalnih i europskih programa potpore za malo i srednje poduzetništvo. Potaklo je Komisiju da istraži mogući razvoj sustava odozdo prema gore za mala i srednja poduzeća koja provode istraživanje. Vijeće je podsjetilo na važnost usklađivanja nacionalnih programa za razvoj EIP-a. Vijeće je pozvalo države članice i Komisiju na usku suradnju u prepoznavanju ograničenog broja područja za daljnju primjenu članka 169. Ugovora. Vijeće je pozvalo Komisiju da dalje razvija suradnju i koordinaciju između Zajednica i aktivnosti provedenih u okviru međuvladinih struktura, posebno s Eurekom, podsjećajući na Ministarsku konferenciju Eureka od 18. lipnja 2004.

               (6)

               U rezoluciji od 10. ožujka 2005. o znanosti i tehnologiji – Smjernice za buduću politiku Europske unije za potporu istraživanju (5) – Europski je parlament potaknuo države članice da usvoje fiskalne i druge inicijative za promicanje industrijske inovacije, uključujući veze s Eurekom, posebno u odnosu na malo i srednje poduzetništvo i naglasio da je EIP moguć samo ako Unija usmjeri veliki udio sredstava u istraživanje s ciljem užeg usklađenja europske, nacionalnih i regionalnih istraživačkih politika, vezano i uz njihovu tematiku i uz financiranje, i kad bi ta sredstva bila dodatno namijenjena za istraživačku politiku u državama članicama i između njih. Europski je parlament izjavio da ostale mehanizme financiranja i pomoći za istraživanje i razvoj (dalje u tekstu „IR”) i inovaciju treba iskoristiti učinkovitije i uz bolju koordiniranost, spomenuvši, među ostalima, Eureku. Zatražio je unapređenje suradnje između nacionalnih istraživačkih programa i pozvao Komisiju da poduzme inicijative u skladu s člankom 169. Ugovora.

               (7)

               U svojoj Komunikaciji od 4. lipnja 2003. pod naslovom „Ulaganje u istraživanje: akcijski plan za Europu”, Komisija je naglasila važnost sudjelovanja malog i srednjeg poduzetništva u izravnim mjerama za potporu istraživanju i inovaciji što je bitno za podizanje inovacijske sposobnosti velikih segmenata gospodarstva.

               (8)

               Trenutačno velik broj programa za istraživanje i razvoj i aktivnosti koje su poduzele države članice individualno na nacionalnoj razini, kako bi poduprle aktivnosti istraživanja i razvoja koje provodi malo i srednje poduzetništvo, na europskoj razini nisu dovoljno usklađeni i stoga ne omogućuju usklađen pristup na europskoj razini za učinkovit program za istraživanje i tehnološki razvoj.

               (9)

               U želji da ostvare usklađen pristup na europskoj razini u području istraživanja i razvoja koji provodi malo i srednje poduzetništvo i da postupe učinkovito, nekoliko je država članica poduzelo inicijativu u okviru Eureke kako bi osnovale zajednički program istraživanja i razvoja pod nazivom „Eurostars” (dalje u tekstu „zajednički program Eurostars”) u korist istraživanja i razvoja koje provodi malo i srednje poduzetništvo kako bi se postigla kritična masa u pogledu upravljanja i financijskih izvora i kombinacija dodatnog stručnog znanja te izvora raspoloživih u različitim zemljama diljem Europe.

               (10)

               Cilj zajedničkog programa Eurostars je poduprijeti istraživanje i razvoj koje provodi malo i srednje poduzetništvo osiguravajući potreban pravni i organizacijski okvir za europsku suradnju većih razmjera između država članica u primijenjenom istraživanju i inovaciji, u bilo kojem tehnološkom i industrijskom području, u korist malog i srednjeg poduzetništva. Belgija, Bugarska, Češka, Danska, Njemačka, Estonija, Irska, Grčka, Španjolska, Francuska, Italija, Cipar, Latvija, Litva, Luksemburg, Mađarska, Nizozemska, Austrija, Poljska, Portugal, Rumunjska, Slovenija, Slovačka, Finska, Švedska i Ujedinjena Kraljevina (dalje u tekstu „sudjelujuće države članice”) i Island, Izrael, Norveška, Švicarska i Turska (dalje u tekstu „ostale sudjelujuće države”) dogovorile su se uskladiti i provesti zajedničke aktivnosti čiji je cilj doprinijeti zajedničkom programu Eurostars. Ukupna vrijednost njihovog sudjelovanja procjenjuje se na najmanje 300 milijuna EUR za predloženo razdoblje od šest godina. Financijski doprinos Zajednice treba predstavljati najviše 25 % ukupnog javnog doprinosa zajedničkom programu Eurostars, koji se procjenjuje na 400 milijuna EUR.

               (11)

               Kako bi se povećao učinak zajedničkog programa Eurostars sudjelujuće države članice i ostale sudjelujuće države dogovorile su se oko sudjelovanja Zajednice u zajedničkom programu Eurostars. Zajednica u njemu treba sudjelovati s financijskim doprinosom do 100 milijuna EUR tijekom trajanja zajedničkog programa Eurostars. S obzirom da zajednički program Eurostars zadovoljava znanstvene ciljeve Sedmog okvirnog programa i da područje zajedničkog programa Eurostars spada u okvir „Istraživanja u korist malog i srednjeg poduzetništva” koje je dio posebnog programa Sposobnosti, financijski bi doprinos Zajednice trebalo preuzeti iz proračunskih sredstava dodijeljenih za taj dio. Moguće su druge mogućnosti financiranja, između ostalih iz Europske investicijske banke („EIB”), prije svega iz Financijskog instrumenta s podjelom rizika koji bi zajednički razvili Europska investicijska banka i Komisija u skladu s Prilogom III. Odluci 2006/974/EZ.

               (12)

               Financijsku potporu Zajednice treba osigurati u skladu s definicijom financijskog plana utemeljenog na formalnim obvezama nadležnih nacionalnih tijela da zajednički provedu programe istraživanja i razvoja i aktivnosti poduzete na nacionalnoj razini i da doprinesu financiranju zajedničke provedbe zajedničkog programa Eurostars.

               (13)

               Zajednička provedba nacionalnih istraživačkih programa zahtijeva uspostavljanje ili postojanje posebne provedbene strukture, kako je predviđeno u posebnom programu „Sposobnosti”.

               (14)

               Sudjelujuće države članice sporazumjele su se o takvoj posebnoj provedbenoj strukturi kako bi se proveo zajednički program Eurostars.

               (15)

               Posebna provedbena struktura trebala bi biti primatelj financijskih sredstava Zajednice i osigurati učinkovito izvršenje zajedničkog programa Eurostars.

               (16)

               Doprinos Zajednice trebao bi ovisiti o sredstvima koja dodjeljuju sudjelujuće države članice i ostale sudjelujuće države i o učinkovitom uplaćivanju njihovih financijskih doprinosa.

               (17)

               Plaćanje doprinosa zajednice trebalo bi ovisiti o općem sporazumu između Komisije u ime Europske zajednice i posebne provedbene strukture koji sadrži detaljne dogovore o uporabi sredstava Zajednice. Taj opći sporazum trebao bi uključivati nužne odredbe kako bi se osiguralo da su financijski interesi Zajednice zaštićeni.

               (18)

               Kamata proizašla iz financijskog doprinosa Zajednice treba se smatrati dodijeljenim prihodom u skladu s člankom 18. stavkom 2. Uredbe Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (6) (dalje u tekstu „Financijska uredba”). Komisija može prema tome povećati najviši doprinos Zajednice prema ovoj Odluci.

               (19)

               Zajednica bi trebala imati pravo smanjiti, zadržati ili prekinuti svoj financijski doprinos u slučaju da se zajednički program Eurostars provodi neprikladno, djelomično ili zakašnjelo ili u slučaju da sudjelujuće države članice i ostale sudjelujuće države ne doprinose, doprinose djelomično ili sa zakašnjenjem financiranju zajedničkog programa Eurostars, pod uvjetima određenim u sporazumu koji se treba zaključiti između Zajednice i posebne provedbene strukture.

               (20)

               Za učinkovitu provedbu zajedničkog programa Eurostars, financijsku bi potporu trebalo dodijeliti sudionicima u projektima zajedničkog programa Eurostars (dalje u tekstu „projekti Eurostars”) izabranih na središnjoj razini na temelju poziva na podnošenje prijedloga. Ta financijska potpora i njezino plaćanje trebaju biti transparentni i učinkoviti. Plaćanja se trebaju provesti u roku dogovorenom u sporazumu zaključenom između nacionalnih tijela za financiranje i posebne provedbene strukture. Posebna provedbena struktura treba potaknuti sudjelujuće države članice i ostale sudjelujuće države da olakšaju plaćanja u odabranim projektima Eurostars uključujući, prema potrebi, i plaćanje u paušalnim iznosima.

               (21)

               Ocjenu prijedloga trebali bi provoditi neovisni stručnjaci na središnjoj razini. Rangiranje bi se trebalo odobriti na središnjoj razini i trebalo bi biti obvezujuće uz dodjelu sredstava iz doprinosa Zajednice i iz nacionalnih proračuna namijenjenih za projekte Eurostars.

               (22)

               Doprinosom Zajednice trebalo bi se upravljati u okviru neizravnog centraliziranog upravljanja, u skladu s Financijskom uredbom i Uredbom Komisije (EZ, Euratom) br. 2342/2002 od 23. prosinca 2002. o utvrđivanju detaljnih pravila za provedbu Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (7) (dalje u tekstu „provedbena pravila”).

               (23)

               Za svaki odabrani projekt Eurostars, istraživanje i razvoj koje provodi malo i srednje poduzetništvo trebalo bi zajednički doprinijeti većem dijelu ukupnih troškova povezanih s aktivnostima istraživanja i razvoja svih sudionika.

               (24)

               Svaka država članica trebala bi moći pristupiti zajedničkom programu Eurostars.

               (25)

               U skladu s ciljevima Sedmog okvirnog programa, sudjelovanje u zajedničkom programu Eurostars trebalo bi biti moguće za zemlje koje su povezane Sedmim okvirnim programom ili drugim zemljama, uz uvjet da je to sudjelovanje predviđeno relevantnim međunarodnim sporazumom i ‚ako su s time suglasni Komisija, sudjelujuće države članice i ostale sudjelujuće države.

               (26)

               U skladu sa Sedmim okvirnim programom Zajednica bi trebala imati pravo dogovoriti se o uvjetima vezano uz njezin financijski doprinos zajedničkom programu Eurostars, vezano uz sudjelovanje u programu bilo koje zemlje pridružene Sedmom okvirnom programu, ili kada je to bitno za provedbu zajedničkog programa Eurostars, bilo koje druge države koja se pridružuje zajedničkom programu Eurostars u tijeku njegove provedbe, u skladu s pravilima i uvjetima određenima ovom Odlukom.

               (27)

               Potrebno je poduzeti odgovarajuće mjere za sprečavanje nepravilnosti i prijevare i poduzeti potrebne korake za nadoknadu izgubljenih sredstava, krivo uplaćenih ili nepravilno iskorištenih u skladu s Uredbom Vijeća (EZ, Euratom) br. 2988/95 od 18. prosinca 1995. o zaštiti financijskih interesa Europskih zajednica (8), Uredbom Vijeća (Euratom, EZ) br. 2185/96 od 11. studenoga 1996. o provjerama i inspekcijama na terenu koje provodi Komisija s ciljem zaštite financijskih interesa Europskih zajednica od prijevara i ostalih nepravilnosti (9) i Uredbom (EZ) br. 1073/1999 Europskog parlamenta i Vijeća od 25. svibnja 1999. o istragama koje provodi Europski ured za borbu protiv prijevara (OLAF) (10).

               (28)

               Bitno je da aktivnosti istraživanja provedene u sklopu zajedničkog programa Eurostars udovoljavaju osnovnim etičkim načelima, uključujući onima koja su sadržana u članku 6. Ugovora o Europskoj uniji i u Povelji o temeljnim pravima Europske unije i da poštuju načelo ravnopravnosti i jednakosti spolova.

               (29)

               Komisija treba donijeti privremenu ocjenu, kojom će posebno ocijeniti sposobnost malog i srednjeg poduzetništva koje provodi istraživanje i razvoj, za pristup zajedničkom programu Eurostars i kvalitetu i učinkovitost provedbe i napredak s obzirom na postavljene ciljeve kao i konačnu ocjenu.

               (30)

               Nadzor provedbe zajedničkog programa Eurostars treba biti učinkovit i ne treba bespotrebno opterećivati sudionike u programu, posebno mala i srednja poduzeća.

               (31)

               Posebna provedbene struktura treba poticati sudionike u odabranim projektima Eurostars da obavješćuju i diseminiraju svoje rezultate i da ih učine javno dostupnima,

         DONIJELI SU OVU ODLUKU:
   Članak 1.
   1.   U provedbi Sedmog okvirnog programa Zajednica financijski doprinosi zajedničkom programu Eurostars koji su zajednički poduzele Belgija, Bugarska, Češka, Danska, Njemačka, Estonija, Irska, Grčka, Španjolska, Francuska, Italija, Cipar, Latvija, Litva, Luksemburg, Mađarska, Nizozemska, Austrija, Poljska, Portugal, Rumunjska, Slovenija, Slovačka, Finska, Švedska i Ujedinjena Kraljevina („sudjelujuće države članice”) i Island, Izrael, Norveška, Švicarska i Turska („ostale sudjelujuće države”).
   2.   Zajednica plaća financijski doprinos koji je ekvivalent najviše jedne trećine učinkovitih doprinosa sudjelujućih država članica i ostalih sudjelujućih država, uz gornju granicu od 100 milijuna EUR, tijekom trajanja Sedmog okvirnog programa, u skladu s načelima određenima Prilogom I.
   3.   Financijski doprinos Zajednice isplaćuje se iz proračunskih sredstava općeg proračuna Europske unije, dodijeljenih za „istraživanja u korist malih i srednjih poduzeća” koji je dio posebnog programa „Sposobnosti”.
   Članak 2.
   Financijski doprinos Zajednice ovisi o:

               (a)

               dokazu sudjelujućih država članica i ostalih sudjelujućih država, da je zajednički program Eurostars kako je opisan u Prilogu I. učinkovito uspostavljen;

               (b)

               formalnoj uspostavi ili imenovanju, od strane sudjelujućih država članica i ostalih sudjelujućih država ili organizacija koje su imenovale sudjelujuće države članice i ostale sudjelujuće države, posebne provedbene strukture s pravnom osobnošću, koja je odgovorna za provedbu zajedničkog programa Eurostars i za primanje, dodjelu i nadzor financijskog doprinosa Zajednice u okviru neizravnog središnjeg upravljanja u skladu s člankom 54. stavkom 2. točkom (c) i člankom 56. Financijske uredbe i člankom 35., člankom 38. stavkom 2. i člankom 41. provedbenih pravila;

               (c)

               uspostavi odgovarajućeg i učinkovitog modela upravljanja za zajednički program Eurostars u skladu s Prilogom II.;

               (d)

               učinkovitom provođenju aktivnosti prema zajedničkom programu Eurostars opisanih u Prilogu I. koje provodi posebna provedbena struktura i uključuje objavu poziva na podnošenje prijedloga za dodjelu bespovratnih sredstava;

               (e)

               obvezama sudjelujućih država članica i ostalih sudjelujućih država da doprinesu financiranju zajedničkog programa Eurostars i učinkovitom plaćanju njihovog financijskog doprinosa, posebno financiranju sudionika u odabranim projektima Eurostars na temelju poziva na podnošenje prijedloga pokrenutog u okviru zajedničkog programa Eurostars;

               (f)

               usklađenosti s propisima Zajednice o državnoj potpori, a posebno s pravilima propisanima Okvirom Zajednice za državnu potporu istraživanju, razvoju i inovaciji (11);

               (g)

               osiguravanju visoke razine znanstvene izvrsnosti i poštovanju etičkih načela u skladu s općim načelima Sedmog okvirnog programa, načela ravnopravnosti i jednakosti spolova i održivog razvoja, i

               (h)

               oblikovanju odredaba o pravima intelektualnog vlasništva koja proizlaze iz aktivnosti provedenih u okviru zajedničkog programa Eurostars i primjene i koordinacije programa za istraživanje i razvoj i aktivnosti koje su na nacionalnoj razini poduzele sudjelujuće države članice i ostale sudjelujuće države tako da im je cilj promicanje stvaranja takvog znanja i podupiranje široke uporabe i diseminacije stvorenog znanja.

         Članak 3.
   U provedbi zajedničkog programa Eurostars, dodjela financijske potpore sudionicima u projektima Eurostars, koji su bili odabrani na središnjoj razini u skladu s Prilogom II. na temelju poziva na podnošenje prijedloga za dodjelu bespovratnih sredstava, podliježe načelima jednakog postupanja i transparentnosti. Financijska se potpora dodjeljuje na osnovi znanstvene izvrsnosti i uzimajući u obzir posebnu prirodu ciljne skupine malih i srednjih poduzeća, socioekonomskog učinka na europskoj razini i značaja za cjelokupne ciljeve programa, u skladu s načelima i procedurama određenima Prilogom I.
   Članak 4.
   Dogovori o financijskom doprinosu Zajednice i pravila koja se odnose na financijsku odgovornost i prava intelektualnog vlasništva kao i detaljna pravila za pružanje financijske potpore od strane posebne provedbene strukture trećim stranama uspostavljaju se putem općeg dogovora koji se zaključuje između Komisije u ime Zajednice i posebne provedbene strukture, i godišnjih sporazuma o financiranju.
   Članak 5.
   U skladu s člankom 18. stavkom 2. Financijske uredbe, kamate koje stvara financijski doprinos Zajednice dodijeljen zajedničkom programu Eurostars, smatraju se namjenskim prihodom. Najviši doprinos Zajednice naveden u članku 1. ove Odluke Komisija može prema potrebi povećati.
   Članak 6.
   Ako zajednički program Eurostars nije proveden ili je proveden neodgovarajuće, djelomično ili zakašnjelo, ili ako sudjelujuće države članice i ostale sudjelujuće države ne doprinose ili doprinose djelomično ili zakašnjelo financiranju zajedničkog programa Eurostars, Zajednica može smanjiti, uskratiti ili prekinuti svoj financijski doprinos u skladu s trenutačnom provedbom zajedničkog programa Eurostars i s iznosom javnih sredstava koji dodjeljuju sudjelujuće države članice i ostale sudjelujuće države za provedbu zajedničkog programa Eurostars, pod uvjetima određenima u sporazumu koji se zaključuje između Komisije i posebne provedbene strukture.
   Članak 7.
   U provedbi zajedničkog programa Eurostars sudjelujuće države članice i ostale sudjelujuće države poduzimaju zakonodavne, regulatorne, administrativne ili druge mjere koje su nužne za zaštitu financijskih interesa Zajednice. Sudjelujuće države članice i ostale sudjelujuće države posebno poduzimaju potrebne mjere kako bi osigurale potpun povrat svih iznosa dužnih Zajednici u skladu s člankom 54. stavkom 2. točkom (c) Financijske uredbe i člankom 38. stavkom 2. provedbenih pravila.
   Članak 8.
   Komisija i Revizorski sud mogu putem svojih službenika ili zastupnika provesti sve provjere i inspekcije potrebne za osiguranje pravilnog upravljanja sredstvima Zajednice i zaštitu financijskih interesa Zajednice od bilo kakve prijevare i nepravilnosti. S tim ciljem sudjelujuće države članice i ostale sudjelujuće države i posebna provedbena struktura Komisiji i Revizorskom sudu pravovremeno daju na raspolaganje sve potrebne dokumente.
   Članak 9.
   Komisija obavješćuje Europski parlament, Vijeće i Revizorski sud o svim relevantnim informacijama. Sudjelujuće države članice i ostale sudjelujuće države pozivaju se da putem posebne provedbene strukture podnesu Komisiji sve dodatne informacije koje traže Europski parlament, Vijeće i Revizorski sud vezano uz financijsko upravljanje posebne provedbene strukture.
   Članak 10.
   Svaka država članica može pristupiti zajedničkom programu Eurostars u skladu s kriterijima određenim člankom 2. točkama od (e) do (h).
   Članak 11.
   Svaka treća država može pristupiti zajedničkom programu Eurostars u skladu s kriterijima određenima člankom 2. točkama od (e) do (h), uz uvjet da je to sudjelovanje predviđeno relevantnim međunarodnim sporazumom i da su Komisija i sudjelujuće države članice kao i ostale sudjelujuće države s time suglasne.
   Članak 12.
   Uvjete o financijskom doprinosu Zajednice vezano uz sudjelovanje bilo koje države pridružene Sedmom okvirnom programu u zajedničkom programu Eurostars ili gdje je to bitno za provedbu zajedničkog programa Eurostars bilo koje druge države, određuje Zajednica na temelju pravila predviđenih ovom Odlukom i bilo kojih provedbenih pravila i sporazuma.
   Članak 13.
   1.   Godišnje izvješće o Sedmom okvirnom programu predstavljeno Europskom parlamentu u Vijeću u skladu s člankom 173. Ugovora uključuje sažetak aktivnosti zajedničkog programa Eurostars koji se temelji na godišnjem izvješću koje Komisiji osigurava posebna provedbena struktura.
   2.   Privremenu ocjenu zajedničkog programa Eurostars provodi Komisija dvije godine nakon početka zajedničkog programa Eurostars a ona pokriva napredak prema ciljevima određenima u Prilogu I. Ocjena također uključuje preporuke o najprikladnijim načinima za daljnje poboljšanje znanstvene, upravljačke i financijske integracije i preporuku za ocjenjivanje sposobnosti, posebno istraživanja i razvoja koje provode mala i srednja poduzeća, za pristup zajedničkom programu Eurostars i kvaliteti i učinkovitosti njegove primjene. Komisija obavješćuje Europski parlament i Vijeće o svojim zaključcima o ocjeni, zajedno sa svojim primjedbama i prema potrebi prijedlozima za izmjenu ove Odluke.
   3.   Na kraju zajedničkog programa Eurostars Komisija donosi konačnu ocjenu tog programa. Rezultati konačne ocjene podnose se Europskom parlamentu i Vijeću.
   Članak 14.
   Ova Odluka stupa na snagu trećeg dana od dana objave u Službenom listu Europske unije.
   Članak 15.
   Ova je Odluka upućena državama članicama.

      Sastavljeno u Strasbourgu 9. srpnja 2008.

            Za Europski parlament

            Predsjednik

         H.-G. PÖTTERING

            Za Vijeće

            Predsjednik

         J.-P. JOUYET

      (1)  Mišljenje od 29. svibnja 2008. (još nije objavljeno u Službenom listu).

      (2)  Mišljenje Europskog parlamenta od 10. travnja 2008. (još nije objavljeno u Službenom listu) i Odluka Vijeća od 23. lipnja 2008.

      (3)  SL L 412, 30.12.2006., str. 1.

      (4)  SL L 400, 30.12.2006., str. 299., kako je ispravljeno u SL L 54, 22.2.2007., str. 101.

      (5)  SL C 320 E, 15.12.2005., str. 259.

      (6)  SL L 248, 16.9.2002., str. 1. Uredba kako je zadnje izmijenjena Uredbom (EZ) br. 1525/2007 (SL L 343, 27.12.2007., str. 9.).

      (7)  SL L 357, 31.12.2002., str. 1. Uredba kako je zadnje izmijenjena Uredbom (EZ, Euratom) br. 478/2007 (SL L 111, 28.4.2007., str. 13.).

      (8)  SL L 312, 23.12.1995., str. 1. Uredba kako je izmijenjena Uredbom Komisije (EZ) br. 1233/2007 (SL L 279, 23.10.2007., str. 10.).

      (9)  SL L 292, 15.11.1996., str. 2.

      (10)  SL L 136, 31.5.1999., str. 1.

      (11)  SL C 323, 30.12.2006., str. 1.

      PRILOG I.

         OPIS CILJEVA I AKTIVNOSTI ZAJEDNIČKOG PROGRAMA EUROSTARS

      I.   Ciljevi

      Cilj ove inicijative koju su predstavile države članice programa Eureka je osnivanje zajedničkog programa Eurostars namijenjenog malim i srednjim poduzećima koja provode istraživanje i razvoj. Ta mala i srednja poduzeća su trgovačka društva koja se temelje na znanju i tehnologiji/inovacijama i imaju ključnu ulogu u inovacijskom procesu. Značajna su po jakoj usmjerenosti na kupce i tržišnoj usmjerenosti, a cilj im je postizanje čvrstog međunarodnog položaja vođenjem visoko inovativnih, tržišno usmjerenih projekata. Na temelju svojih vlastitih sposobnosti za istraživanje i razvoj, sposobna su razviti proizvode, postupke ili usluge koji imaju jasnu inovativnu ili tehnološku prednost. Trgovačka se društva mogu razlikovati po veličini i opsegu aktivnosti, pri čemu se može raditi o uvedenim poduzećima s iskustvom u području najnovijeg istraživanja i razvoja usmjerenog na primjenu ili novo osnovana poduzeća visokog potencijala. Istraživanje i razvoj predstavljaju ključni element u njihovoj korporativnoj strategiji i poslovnim planovima. Ta poduzeća trebaju biti mala i srednja poduzeća u smislu Preporuke Komisije 2003/361/EZ od 6. svibnja 2003. o definiciji mikro, malih i srednjih poduzeća (1) i trebaju posvetiti značajan dio svojih aktivnosti istraživanju i razvoju. Detaljni pragovi ove aktivnosti razjašnjeni su u skladu s Prilogom II.
      Cilj zajedničkog programa Eurostars je potpora istraživanju i razvoju koja provode mala i srednja poduzeća:

                  1.

                  stvarajući jednostavno dostupan i održiv europski mehanizam potpore za istraživanje i razvoj namijenjen malim i srednjim poduzećima;

                  2.

                  potičući mala i srednja poduzeća da stvaraju nove gospodarske aktivnosti koje se temelje na rezultatima istraživanja i razvoja i donose na tržište nove proizvode, postupke i usluge brže nego što bi to inače bilo moguće;

                  3.

                  promičući njihov tehnološki i poslovni razvoj i internacionalizaciju.

            Zajednički program Eurostars nadopunjava postojeće nacionalne programe i programe Europske unije kojima je cilj poduprijeti istraživanje i razvoj koje provode mala i srednja poduzeća u inovacijskom postupku.
      On doprinosi europskoj konkurentnosti, inovativnosti, zapošljavanju, gospodarskoj promjeni, održivom razvoju i zaštiti okoliša i pomaže u postizanju lisabonskih i barcelonskih ciljeva. Svojim pristupom od dolje prema gore on podupire istraživanje, razvoj i demonstracijske aktivnosti kojima upravljaju transnacionalni konzorciji potaknuti istraživanjem i razvojem koje provode mala i srednja poduzeća i prema potrebi surađuju s istraživačkim organizacijama i/ili velikim poduzećima.
      Cilj zajedničkog programa Eurostars je usklađivanje i sinkronizacija relevantnih nacionalnih programa za istraživanje i inovaciju kako bi se postigao zajednički program za znanstveno, upravljačko i financijsko povezivanje, koji će značajno doprinijeti ostvarivanju Europskog istraživačkog prostora. Znanstvena integracija postiže se zajedničkom definicijom i provedbom aktivnosti prema zajedničkom programu Eurostars. Integracija upravljanja postiže se korištenjem Tajništva Eureke kao posebne provedbene strukture. Njegova je uloga upravljati zajedničkim programom Eurostars i nadzirati njegovu provedbu, kako je detaljnije opisano u Prilogu II. Financijska integracija podrazumijeva da sudjelujuće države članice i ostale sudjelujuće države učinkovito doprinose financiranju zajedničkog programa Eurostars uključujući posebno obvezu financiranja sudionika u odabranim projektima Eurostars iz nacionalnih namjenskih proračunskih sredstava za zajednički program Eurostars.
      Ovom inicijativom dugoročno treba nastojati razviti uže oblike znanstvene, upravljačke i financijske integracije. Sudjelujuće države članice i ostale sudjelujuće države trebaju dalje jačati tu integraciju i ukloniti postojeće nacionalno pravne i administrativne prepreke za međunarodnu suradnju kao dio inicijative.
      II.   Aktivnosti

      Glavnu aktivnost zajedničkog programa Eurostars predstavljaju aktivnosti istraživanja i razvoja pod vodstvom jednog ili više poduzeća koja provode istraživanje i razvoj osnovanih u sudjelujućim državama članicama ili ostalim sudjelujućim državama. Istraživačke organizacije, sveučilišta, druga mala i srednja poduzeća i velika trgovačka poduzeća također mogu sudjelovati u programu. Aktivnosti istraživanja i razvoja mogu se provesti u cijelom području znanosti i tehnologije i:

                  1.

                  provode se putem međudržavnih projekata u kojima sudjeluje više partnera i koji uključuju najmanje dva neovisna sudionika iz različitih sudjelujućih država članica i ostalih sudjelujućih država koji se bave istraživanjem, tehnološkim razvojem, demonstracijskim aktivnostima, osposobljavanjem i diseminacijskim aktivnostima;

                  2.

                  koje većinom provode mala i srednja poduzeća koja se bave istraživanjem i razvojem. Za svaki izabrani projekt Eurostarsa, mala i srednja poduzeća koja se bave istraživanjem i razvojem trebala bi zajednički doprinijeti većem dijelu sveukupnih troškova povezanih s aktivnostima istraživanja i razvoja svih sudionika. Može biti dozvoljeno manje podugovaranje, ako je to potrebno za projekt;

                  3.

                  usredotočene su na tržišno usmjereno istraživanje i razvoj, i trebaju biti kratkoročne ili srednjoročne i suočiti se s izazovima u području istraživanja i razvoja; mala i srednja poduzeća trebaju pokazati sposobnost iskorištavanja rezultata projekta u realnom vremenskom okviru;

                  4.

                  vodi ih i usklađuje sudjelujuće malo ili srednje poduzeće koje provodi istraživanje i razvoj, tzv. „vodeće malo ili srednje poduzeće”.

            Osim toga, za promicanje zajedničkog programa Eurostars i povećanja njegovog učinka do određene se mjere podupiru aktivnosti posredništva, promicanja programa i mrežnog povezivanja. One uključuju i organiziranje radionica u uspostavljanje kontakata s drugim zainteresiranim stranama kao što su ulagači i isporučitelji usluga upravljanja znanjem.
      III.   Očekivani rezultati od provedbe programa

      Glavni očekivani rezultat zajedničkog programa Eurostars je novi europski zajednički program za istraživanje i razvoj za mala i srednja poduzeća koja provode istraživanje i razvoj, s pristupom od dolje prema gore i temelji se na programu Eureka a sufinanciraju ga sudjelujući nacionalni istraživački i razvojni programi i Zajednica.
      Godišnje izvješće priprema posebna provedbena struktura i u njemu daje detaljan pregled provedbe programa (postupak ocjenjivanja i odabira, statistički podaci o sastavu ocjenjivačke skupine, broj projekata predloženih i odabranih za financiranje, uporaba financijskih sredstava Zajednice, raspodjela nacionalnih sredstava, vrsta sudionika, nacionalni statistički podaci, posrednička događanja i diseminacijske aktivnosti itd.) i pregled napretka prema daljnjem povezivanju. Ex post ocjenu učinka programa donosi posebna provedbena struktura na kraju zajedničkog programa Eurostars.
      IV.   Provedba programa

      Zajedničkim programom Eurostars upravlja posebna provedbena struktura. Podnositelji zahtjeva podnose prijedloge na središnjoj razini posebnoj provedbenoj strukturi (jedinstvena ulazna točka), nakon središnjeg zajedničkoga godišnjeg poziva na podnošenje prijedloga, s nekoliko rokova. Predloženi projekti se ocjenjuju i odabiru središnje na osnovi transparentnih i jedinstvenih mjerila za prikladnost i ocjenjivanje prema dvostupanjskom postupku. Prvo prijedloge ocjenjuju barem dva neovisna stručnjaka, koji pregledavaju tehničke i tržišne aspekte prijedloga. Ti stručnjaci mogu djelovati na daljinu. U drugoj fazi međunarodna skupina za ocjenjivanje koju sačinjavaju neovisni stručnjaci razvrstava prijedloge prema prednosti. Popis redoslijeda prijedloga koji se odobrava na središnjoj razini obvezujući je za dodjelu sredstava iz doprinosa Zajednice i iz nacionalnih proračuna koji su namijenjeni projektima Eurostars. Posebna provedbena struktura odgovorna je za nadzor projekata i opće operativne postupke kako bi upravljala cjelokupnim projektnim ciklusom. Posebna provedbena struktura poduzima odgovarajuće mjere kako bi potakla priznavanje doprinosa Zajednice zajedničkom programu Eurostars, kako samom programu tako i individualnim projektima. Ona treba promicati odgovarajuću prepoznatljivost takvog doprinosa s uporabom loga Zajednice u svim objavljenim materijalima, uključujući tiskane i elektroničke publikacije koje se odnose na zajednički program Eurostars. Upravne postupke u vezi sa sudionicima izabranih projekata Eurostars vode njihovi pojedini nacionalni programi.
      V.   Mehanizam financiranja

      Zajednički program Eurostars zajednički financiraju sudjelujuće države članice, ostale sudjelujuće države i Zajednica. Sudjelujuće države članice i ostale sudjelujuće države definiraju višegodišnji plan financiranja za sudjelovanje u zajedničkom programu Eurostars i doprinose zajedničkom financiranju njegovih aktivnosti. Nacionalni doprinosi mogu proizlaziti iz postojećih ili novo donesenih nacionalnih programa, ako su u skladu s pristupom od dolje prema gore zajedničkog programa Eurostars. Svaka država članica sudionica ili druga sudjelujuća država slobodno u bilo koje vrijeme tijekom trajanja programa može povećati svoja nacionalna namjenska financijska sredstva za zajednički program Eurostars.
      Financiranje na razini programa
      Doprinos Zajednice zajedničkom programu Eurostars kojim upravlja posebna provedbena struktura izračunava se kao vrijednost najviše trećine efektivnih financijskih doprinosa sudjelujućih država članica i ostalih sudjelujućih država s gornjom granicom od 100 milijuna eura.
      Najviše 4,5 % financijskog doprinosa Zajednice koristi posebna provedbena struktura kao doprinos cjelokupnim operativnim troškovima zajedničkog programa Eurostars.
      Financijski doprinos Zajednice izabranim projektima Eurostars posebna provedbena struktura prenosi nacionalnim tijelima za financiranje koja su odredile sudjelujuće države članice i ostale sudjelujuće države, na osnovi sporazuma sklopljenog između nacionalnih tijela za financiranje i posebne provedbene strukture. Nacionalna tijela za financiranje financiraju nacionalne sudionike čiji su prijedlozi izabrani na središnjoj razini te također usmjeravaju financijski doprinos Zajednice koji primaju od posebne provedbene strukture.
      Financiranje projekata Eurostars
      Pri dodjeli financijskih sredstava iz doprinosa Zajednice i nacionalnih proračuna namijenjenih za izabrane projekte Eurostars poštuje se popis s redoslijedom prijedloga. Financijski doprinos za sudionike tih projekata izračunava se u skladu s pravilima financiranja sudjelujućih nacionalnih programa.
      U slučaju zajmova primjenjuje se standardni obračun za istovrijednost bruto potpore, uzimajući u obzir intenzivnost subvencioniranja kamata i prosječnu stopu neuspjeha osnovnog nacionalnog programa.
      VI.   Uređenje prava intelektualnog vlasništva

      Posebna provedbena struktura prihvaća politiku intelektualnog vlasništva zajedničkog programa Eurostars u skladu sa zahtjevima članka 4. ove Odluke. Cilj politike intelektualnog vlasništva zajedničkog programa Eurostars je promicanje stvaranja znanja, zajedno s iskorištavanjem i diseminacijom rezultata projekta u korist ciljne skupine malih i srednjih poduzeća koja provode istraživanje i razvoj. Pri tome se treba ugledati na pristup poduzet prema Uredbi (EZ) br. 1906/2006 Europskog parlamenta i Vijeća od 18. prosinca 2006. o utvrđivanju pravila za sudjelovanje poduzeća, istraživačkih centara i sveučilišta u aktivnostima u okviru Sedmog okvirnog programa i za širenje rezultata istraživanja (2007.-2013.) (2).

         (1)  SL L 124, 20.5.2003., str. 36.

         (2)  SL L 391, 30.12.2006., str. 1.

      PRILOG II.
      UPRAVLJANJE ZAJEDNIČKIM PROGRAMOM EUROSTARS
      Sustav upravljanja zajedničkog programa Eurostars uključuje četiri glavna tijela.

                  1.

                  „Skupina na visokoj razini Eureka” sastavljena je od osoba koje države, članice programa Eureka, imenuju za visoke predstavnike, i predstavnika Komisije. Odgovorna je za uključivanje nesudjelujućih država članica ili drugih nesudjelujućih država u zajednički program Eurostars u skladu sa zahtjevima iz članaka 10. i 11. ove Odluke.

                  2.

                  „Skupina na visokoj razini Eurostars” sastavljena je od visokih predstavnika programa Eureka iz sudjelujućih država članica i ostalih sudjelujućih država. Komisija i države članice koje ne sudjeluju u zajedničkom programu Eurostars mogu na njezine sastanke poslati predstavnike kao promatrače. Ona je nadležna za nadzor provedbe zajedničkog programa Eurostars, a posebno za imenovanje članova savjetodavne skupine programa Eurostars, za odobrenje operativnih postupaka u provođenju zajedničkog programa Eurostars, za odobrenje nacrta i proračuna za poziv na iskaz interesa i za odobrenje popisa s redoslijedom prijedloga projekata Eurostars koji će primati financijska sredstva.

                  3.

                  „Savjetodavna skupina Eurostars” sastavljena je od koordinatora nacionalnog projekta iz sudjelujućih država članica i ostalih sudjelujućih država i njome predsjeda Tajništvo programa Eureka. Savjetodavna skupina Eurostars savjetuje Tajništvo programa Eureka o provedbi zajedničkog programa Eurostars i osigurava savjete o aranžmanima za njegovu provedbu, kao što su postupci financiranja, postupak ocjenjivanja i odabira, usklađivanje centralnih i nacionalnih postupaka i nadzor projekta. Ona savjetuje o planiranju rokova za godišnje iskaze interesa. Osim toga također savjetuje o napretku u provedbi zajedničkog programa, kao i o napretku u daljnjoj integraciji.

                  4.

                  Tajništvo programa Eureka djeluje kao posebna provedbena struktura zajedničkog programa Eurostars. Ravnatelj tajništva nastupa kao pravni zastupnik zajedničkog programa. Tajništvo programa Eureka nadležno je za provedbu zajedničkog programa Eurostars i posebno je odgovorno za:

                              —

                              donošenje godišnjeg proračuna za interesa poziv na iskaz, središnju organizaciju općih poziva na podnošenje prijedloga i primitak prijedloga za projekte (jedinstvena ulazna točka),

                              —

                              središnju organizaciju prihvatljivosti i ocjenjivanja predloženih projekata u skladu s mjerilima za prikladnost i ocjenjivanje, središnju organizaciju izbora predočenih prijedloga za financiranje, i nadzor i daljnje praćenje projekta,

                              —

                              primitak, dodjelu i nadzor doprinosa Zajednice,

                              —

                              prikupljanje računa za raspodjelu financijskih sredstava sudionicima projekata Eurostars, od strane tijela za financiranje, u sudjelujućim državama članicama i ostalim sudjelujućim državama,

                              —

                              promicanje zajedničkog programa Eurostars,

                              —

                              izvješćivanje skupine na visokoj razini Eureka, skupine na visokoj razini Eurostars i Komisije o zajedničkom programu Eurostars kao i o napretku u daljnjem povezivanju,

                              —

                              obavješćivanje mreže programa Eureka o aktivnostima zajedničkog programa Eurostars.


title: 2006/854/EZ: Odluka Komisije od 26. srpnja 2006. o odobravanju u ime Europske zajednice izmjena priloga V. i VIII. Sporazumu između Europske zajednice i Novog Zelanda o sanitarnim mjerama koje se primjenjuju u trgovini živim životinjama i proizvodima životinjskog podrijetla (priopćena pod brojem dokumenta C(2006) 3327)  Tekst značajan za EGP

text:
               11/Sv. 61

               HR

               Službeni list Europske unije

               263

         32006D0854

               L 338/1

               SLUŽBENI LIST EUROPSKE UNIJE

         ODLUKA KOMISIJE
   od 26. srpnja 2006.
   o odobravanju u ime Europske zajednice izmjena priloga V. i VIII. Sporazumu između Europske zajednice i Novog Zelanda o sanitarnim mjerama koje se primjenjuju u trgovini živim životinjama i proizvodima životinjskog podrijetla
   (priopćena pod brojem dokumenta C(2006) 3327)
   (Tekst značajan za EGP)
   (2006/854/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Odluku Vijeća 97/132/EZ od 17. prosinca 1996. o sklapanju Sporazuma između Europske zajednice i Novog Zelanda o sanitarnim mjerama koje se primjenjuju u trgovini živim životinjama i proizvodima životinjskog podrijetla (1), a posebno njezin članak 3. treći stavak,
   budući da:

               (1)

               Sporazum između Europske zajednice i Novog Zelanda o sanitarnim mjerama koje se primjenjuju u trgovini živim životinjama i proizvodima životinjskog podrijetla (2) („Sporazum”) predviđa mogućnost priznavanja istovjetnosti kontrolnog sustava i sustava certificiranja Novog Zelanda za svježe meso i proizvode na osnovi mesa te za druge proizvode životinjskog podrijetla.

               (2)

               Zajednički upravljački odbor za Sporazum, koji je uspostavljen na temelju članka 16. Sporazuma („Odbor”), na sastanku dana 10. listopada 2005. donio je preporuku o određivanju istovjetnosti sanitarnih zahtjeva za žive pčele i bumbare. Odbor je također preporučio određivanje istovjetnosti sustava certificiranja i predložio odgovarajuće postupke za provođenje fizičkih pregleda pri uvozu te robe.

               (3)

               Primjereno je, u skladu s preporukama Zajedničkog upravljačkog odbora, izmijeniti priloge V. i VIII. Sporazumu.

               (4)

               Prilog V. Sporazumu također je potrebno ažurirati nakon stupanja na snagu Direktive 2004/41/EZ Europskog parlamenta i Vijeća od 21. travnja 2004. o stavljanju izvan snage određenih direktiva o higijeni hrane i zdravstvenim uvjetima za proizvodnju i stavljanje na tržište određenih proizvoda životinjskog podrijetla namijenjenih za prehranu ljudi te o izmjeni direktiva Vijeća 89/662/EEZ i 92/118/EEZ i Odluke Vijeća 95/408/EZ (3). Priloge V. i VIII. potrebno je ažurirati zbog uvođenja Uredbe Komisije (EZ) br. 1688/2005 od 14. listopada 2005. o provedbi Uredbe (EZ) br. 853/2004 Europskog parlamenta i Vijeća u pogledu posebnih jamstava u vezi sa salmonelom za pošiljke određenog mesa i jaja namijenjene Finskoj i Švedskoj (4).

               (5)

               Te bi izmjene trebalo odobriti u ime Zajednice.

               (6)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   U skladu s preporukama Zajedničkog upravljačkog odbora, uspostavljenog na temelju članka 16. Sporazuma između Europske zajednice i Novog Zelanda o sanitarnim mjerama koje se primjenjuju u trgovini živim životinjama i proizvodima životinjskog podrijetla, ovim se u ime Zajednice odobravaju izmjene priloga V. i VIII. tom Sporazumu.
   Tekst razmjene pisama koji predstavlja dogovor s Novim Zelandom, uključujući izmjene priloga V. i VIII. Sporazumu, priložen je ovoj Odluci.
   Članak 2.
   Glavni direktor za zdravlje i zaštitu potrošača ovim se ovlašćuje za potpisivanje Sporazuma u obliku razmjene pisama koji obvezuje Zajednicu.
   Članak 3.
   Ova se Odluka primjenjuje od prvog dana mjeseca koji slijedi nakon mjeseca u kojem je Novi Zeland u pisanom obliku obavijestio Komisiju o završetku svojih unutarnjih postupaka za odobrenje izmjena iz članka 1.
   Komisija bez odgode obavješćuje Vijeće i države članice o obavijesti iz prvog stavka.
   Članak 4.
   Ova je Odluka upućena državama članicama.

      Sastavljeno u Bruxellesu 26. srpnja 2006.

            Za Komisiju

         Markos KYPRIANOU

            Član Komisije

      (1)  SL L 57, 26.2.1997., str. 4 Odluka kako je izmijenjena Odlukom 1999/837/EZ (SL L 332, 23.12.1999., str. 1.).

      (2)  SL L 57, 26.2.1997., str. 5.

      (3)  SL L 157, 30.4.2004., str. 33., ispravljena u SL L 195, 2.6.2006., str 12.

      (4)  SL L 271, 15.10.2005., str. 17.


Odluka Komisije od 13/03/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8134 - SIEMENS / GAMESA) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 2006/521/EZ: Odluka Komisije od 25. srpnja 2006. o izmjeni odluka 2005/692/EZ, 2005/733/EZ i 2006/7/EZ s obzirom na određene privremene zaštitne mjere u odnosu na visoko patogenu influencu ptica (priopćena pod brojem dokumenta C(2006) 3302)  Tekst značajan za EGP

text:
               03/Sv. 51

               HR

               Službeni list Europske unije

               115

         32006D0521

               L 205/26

               SLUŽBENI LIST EUROPSKE UNIJE

         ODLUKA KOMISIJE
   od 25. srpnja 2006.
   o izmjeni odluka 2005/692/EZ, 2005/733/EZ i 2006/7/EZ s obzirom na određene privremene zaštitne mjere u odnosu na visoko patogenu influencu ptica
   (priopćena pod brojem dokumenta C(2006) 3302)
   (Tekst značajan za EGP)
   (2006/521/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 91/496/EEZ od 15. srpnja 1991. o utvrđivanju načela o organizaciji veterinarskih pregleda životinja koje se unose u Zajednicu iz trećih zemalja i o izmjeni direktiva 89/662/EEZ, 90/425/EEZ i 90/675/EEZ (1), a posebno njezin članak 18. stavak 7.,
   uzimajući u obzir Direktivu 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (2), a posebno njezin članak 22. stavak 6.,
   budući da:

               (1)

               Nakon izbijanja influence ptica koju je uzrokovao visoko patogeni soj virusa H5N1, u jugoistočnoj je Aziji počevši od prosinca 2003. Komisija donijela nekoliko zaštitnih mjera u odnosu na influencu ptica. Te su mjere uključivale posebno Odluku Komisije 2005/692/EZ od 6. listopada 2005. o određenim zaštitnim mjerama u vezi s influencom ptica u nekoliko trećih zemalja (3), Odluku Komisije 2005/733/EZ od 19. listopada 2005. o određenim zaštitnim mjerama u odnosu na sumnju na visoko patogenu influencu ptica u Turskoj i o stavljanju izvan snage Odluke 2005/705/EZ (4) i Odluku Komisije 2006/7/EZ od 9. siječnja 2006. o određenim zaštitnim mjerama u odnosu na uvoz perja iz određenih trećih zemalja (5).

               (2)

               Odluka Komisije 2005/759/EZ od 27. listopada 2005. o određenim zaštitnim mjerama koje se odnose na visoko patogenu influencu ptica u određenim trećim zemljama i premještanju ptica u pratnji njihovih vlasnika (6) i Odluka Komisije 2005/760/EZ od 27. listopada 2005. o određenim zaštitnim mjerama kod uvoza ptica u zatočeništvu u vezi s visoko patogenom influencom ptica u određenim trećim zemljama (7) propisuju određene zaštitne mjere u pogledu uvoza neprerađenog perja, ptica osim peradi i ptica koje iz trećih zemalja prate njihove vlasnike.

               (3)

               Radi jasnoće i transparentnosti, odredbe koje se odnose na taj uvoz u Odluci 2005/692/EZ trebaju se brisati. Nadalje je primjereno brisati bilo koju uputu na uvoz proizvoda proizvedenih prije 1. siječnja 2004., s obzirom da su ti proizvodi bili u hladnoj pohrani duže od dvije godine i većina zaliha je dosad već potrošena. Potrebno je predvidjeti prijelazno razdoblje kako bi se poslovnim operaterima omogućilo uklanjanje bilo kojih mogućih preostalih zaliha.

               (4)

               Odluka 2005/692/EZ primjenjuje se do 30. rujna 2006. Međutim, kako se izbijanje azijske linije virusa influence ptica i nadalje pojavljuje u jugoistočnoj Aziji i Kini, primjereno je produžiti primjenu te Odluke do 31. prosinca 2007.

               (5)

               Odluka 2005/733/EZ primjenjuje se do 31. srpnja 2006. Međutim, izbijanje azijske linije virusa influence ptica u regiji se i nadalje pojavljuje. Stoga je primjereno produljiti primjenu te Odluke do 31. prosinca 2006.

               (6)

               Radi jasnoće zakonodavstva Zajednice, naslov Odluke 2006/7/EZ treba se neznatno izmijeniti kako bi se naglasilo da se ona odnosi na treće zemlje.

               (7)

               Od donošenja Odluke 2006/7/EZ, Komisija je revidirala postojeće trajne mjere Zajednice u pogledu uvoza perja, posebno relevantne odredbe o uvoznim zahtjevima za neobrađeno perje predviđene poglavljem VIII. Priloga VIII. Uredbi (EZ) br. 1774/2002 Europskog parlamenta i Vijeća od 3. listopada 2002. o utvrđivanju zdravstvenih pravila u pogledu nusproizvoda životinjskog podrijetla koji nisu namijenjeni prehrani ljudi (8). Taj zakonodavni postupak, međutim, još nije dovršen.

               (8)

               Odluka 2006/7/EZ primjenjuje se do 31. srpnja 2006. Međutim, nedavno su potvrđeni novi slučajevi influence ptica u određenom broju trećih zemalja na nekoliko kontinenata, i to kod jata peradi i kod divljih ptica. Stoga se razdoblje primjene te Odluke treba produljiti do 31. prosinca 2006.

               (9)

               Odluke 2005/692/EZ, 2005/733/EZ i 2006/7/EZ stoga se trebaju primjereno izmijeniti.

               (10)

               Mjere predviđene ovom Odlukom u skladu su s mišljenjem Stalnog veterinarskog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Odluka 2005/692/EZ mijenja se kako slijedi:

               1.

               U članku 1. brišu se stavci 2. i 3.

               2.

               Briše se članak 4.

               3.

               U članku 7. datum „30. rujna 2006.” zamjenjuje se s „31. prosinca 2007.”

         Članak 2.
   U članku 6. Odluke 2005/733/EZ datum „31. srpnja 2006.” zamjenjuje se s „31. prosinca 2006.”
   Članak 3.
   Odluka 2006/7/EZ mijenja se kako slijedi:

               1.

               Naslov se mijenja i glasi:

               2.

               U članku 4. datum „31. srpnja 2006.” zamjenjuje se s „31. prosinca 2006.”

         Članak 4.
   Države članice odmah poduzimaju mjere potrebne za usklađivanje s ovom Odlukom i objavljuju te mjere. One o njima odmah obavješćuju Komisiju.
   Članak 5.
   Ova se Odluka primjenjuje od 27. srpnja 2006.
   Članak 1. stavak 1. primjenjuje se od 1. listopada 2006.
   Članak 6.
   Ova je Odluka upućena državama članicama.

      Sastavljeno u Bruxellesu 25. srpnja 2006.

            Za Komisiju

         Markos KYPRIANOU

            Član Komisije

      (1)  SL L 268, 24.9.1991., str. 56. Direktiva kako je zadnje izmijenjena Aktom o pristupanju iz 2003.

      (2)  SL L 24, 30.1.1998., str. 9. Direktiva kako je zadnje izmijenjena Uredbom (EZ) br. 882/2004 Europskog parlamenta i Vijeća (SL L 165, 30.4.2004., str. 1.; ispravljena verzija u SL L 191, 28.5.2004., str. 1.).

      (3)  SL L 263, 8.10.2005., str. 20.

      (4)  SL L 274, 20.10.2005., str. 102. Odluka kako je izmijenjena Odlukom 2006/321/EZ (SL L 118, 3.5.2006., str. 18.).

      (5)  SL L 5, 10.1.2006., str. 17. Odluka kako je izmijenjena Odlukom 2006/183/EZ (SL L 65, 7.3.2006., str. 49.).

      (6)  SL L 285, 28.10.2005., str. 52. Odluka kako je zadnje izmijenjena Odlukom 2006/405/EZ (SL L 158, 10.6.2006., str. 14.).

      (7)  SL L 285, 28.10.2005., str. 60. Odluka kako je zadnje izmijenjena Odlukom 2006/405/EZ.

      (8)  SL L 273, 10.10.2002., str. 1. Uredba kako je zadnje izmijenjena Uredbom Komisije (EZ) br. 208/2006 (SL L 36, 8.2.2006., str. 25.).


title: 2014/477/EU: Odluka Europske središnje banke od 2. srpnja 2014. o dostavi nadzornih podataka Europskoj središnjoj banci, o kojima nadzirani subjekti izvješćuju nacionalna nadležna tijela sukladno Provedbenoj uredbi Komisije (EU) br. 680/2014 (ESB/2014/29)

text:
               19.7.2014

               HR

               Službeni list Europske unije

               L 214/34

         ODLUKA EUROPSKE SREDIŠNJE BANKE
   od 2. srpnja 2014.
   o dostavi nadzornih podataka Europskoj središnjoj banci, o kojima nadzirani subjekti izvješćuju nacionalna nadležna tijela sukladno Provedbenoj uredbi Komisije (EU) br. 680/2014

      (ESB/2014/29)

      (2014/477/EU)

   UPRAVNO VIJEĆE EUROPSKE SREDIŠNJE BANKE,
   uzimajući u obzir Uredbu Vijeća (EU) br. 1024/2013 od 15.listopada 2013. o dodjeli određenih zadaća Europskoj središnjoj banci u vezi s politikama bonitetnog nadzora kreditnih institucija (1), a posebno njezin članak 6. stavak 2.,
   uzimajući u obzir Uredbu (EU) br. 468/2014 Europske središnje banke od 16. travnja 2014. o uspostavljanju okvira za suradnju unutar jedinstvenog nadzornog mehanizma između Europske središnje banke i nacionalnih nadležnih tijela te s nacionalnim imenovanim tijelima (Okvirna uredba o SSM-u) (ESB/2014/17) (2), a posebno njezin članak 21. i članak 140. stavak 4.,
   uzimajući u obzir prijedlog Nadzornog odbora,
   budući da:

               (1)

               Na kreditne institucije primjenjuju se redovni izvještajni zahtjevi u skladu s Uredbom (EU) br. 575/2013 Europskog parlamenta i Vijeća (3) i Provedbene uredbe Komisije (EU) br. 680/2014 (4).

               (2)

               U okviru članka 6. Uredbe (EU) br. 1024/2013, Europska središnja banka (ESB) je isključivo ovlaštena, u svrhu bonitetnog nadzora, provoditi zadaće navedene u članku 4. te uredbe. ESB će prilikom izvršavanja zadaća osigurati usklađenost s odredbama prava Unije kojima se određuju bonitetni zahtjevi kreditnim institucijama u odnosu na izvještavanje.

               (3)

               Sukladno članku 6. stavku 2. Uredbe (EU) br. 1024/2013 i članku 21. Okvirne uredbe o SSM-u, ESB i nacionalna nadležna tijela obvezni su razmjenjivati informacije. Ne dovodeći u pitanje ovlasti ESB-a da izravno zaprima informacije o kojima izvješćuju kreditne institucije, ili da ima trajno izravan pristup tim informacijama, nacionalna nadležna tijela posebno će dostaviti ESB-u sve informacije nužne za provođenje zadaća koje su ESB-u dodijeljene Uredbom (EU) br. 1024/2013.

               (4)

               Sukladno članku 140. stavku 3. Okvirne uredbe o SSM-u, nadzirani subjekti obvezni su dostavljati svom odgovarajućem nacionalnom nadležnom tijelu sve informacije o kojima je potrebno redovno izvješćivati u skladu s mjerodavnim pravom Unije. Osim ako nije posebno propisano drugačije, sve informacije o kojima izvješćuju nadzirani subjekti dostavljaju se nacionalnim nadležnim tijelima. Ova tijela provode početno ispitivanje podataka i stavljaju na raspolaganje ESB-u informacije o kojima izvješćuju nadzirani subjekti.

               (5)

               Za izvršavanje zadaća ESB-a u odnosu na nadzorno izvješćivanje, način na koji nacionalna nadležna tijela ESB-u dostavljaju informacije koje zaprimaju od nadziranih subjekata potrebno je dodatno utvrditi. Naročito je potrebno dodatno utvrditi oblik, učestalost i vrijeme dostavljanja tih informacija, kao i pojedinosti provjera kvalitete koje bi nacionalna nadležna tijela trebala obavljati prije dostavljanja informacija ESB-u.

               (6)

               Sukladno članku 27. Uredbe (EU) br. 1024/2013 za članove Nadzornog odbora, osoblje ESB-a i osoblje koje su uputile države članice sudionice, koji provode nadzorne zadatke, vrijedi obveza čuvanja poslovne tajne navedena u članku 37. Statuta Europskog sustava središnjih banaka i Europske središnje banke i mjerodavnom pravu Unije. Na ESB i nacionalna nadležna tijela osobito se primjenjuju odredbe o razmjeni informacija i čuvanju poslovne tajne iz Direktive 2013/36/EU (5) Europskog parlamenta i Vijeća.

         DONIJELO JE OVU ODLUKU:
   Članak 1.
   Područje primjene
   Sukladno članku 21. Okvirne uredbe o SSM-u, ova odluka utvrđuje postupke koji se odnose na dostavu podataka ESB-u, o kojima nadzirani subjekti izvješćuju nacionalna nadležna tijela sukladno Provedbenoj uredbi (EU) br. 680/2014.
   Članak 2.
   Definicije
   Za potrebe ove Odluke, primjenjuju se definicije sadržane u Okvirnoj uredbi o SSM-u.
   Članak 3.
   Datumi dostave podataka
   Nacionalna nadležna tijela dostavljaju ESB-u podatke navedene u članku 1., a koje su im dostavile nadzirane grupe i nadzirani subjekti na sljedeće datume za dostavu podataka:

               (1)

               do 12 sati prema srednjoeuropskom vremenu (SEV) (6) desetog radnog dana nakon datuma dostave podataka koji su navedeni u Provedbenoj uredbi (EU) br. 680/2014 u odnosu na:

                           (a)

                           značajne nadzirane grupe na najvišoj razini konsolidacije unutar država članica sudionica;

                           (b)

                           značajne nadzirane subjekte koji nisu dio nadzirane grupe;

                           (c)

                           nadzirane grupe na potkonsolidiranoj razini i nadzirane subjekte koji su dio nadzirane grupe kada su razvrstani kao značajni u skladu s kriterijem tri najznačajnije kreditne institucije u njihovoj državi članici;

                           (d)

                           druge nadzirane grupe i nadzirane subjekte koji se nalaze na popisu institucija koje izvješćuju Europsko nadzorno tijelo za bankarstvo (EBA) u skladu s člankom 3. Odluke EBA/DC/090 (7);

               (2)

               do završetka poslovanja dvadeset petog radnog dana nakon datuma dostave podataka koji su navedeni u Provedbenoj uredbi (EU) br. 680/2014 u odnosu na:

                           (a)

                           značajne nadzirane grupe na potkonsolidiranoj razini, u mjeri u kojoj ovi podaci nisu dostavljeni u skladu s podstavkom 1.;

                           (b)

                           značajne nadzirane subjekte koji su dio nadzirane grupe, u mjeri u kojoj ovi podaci nisu dostavljeni u skladu s podstavkom 1.;

               (3)

               do završetka poslovanja dvadeset petog radnog dana nakon datuma dostave podataka koji su navedeni u Provedbenoj uredbi (EU) br. 680/2014 u odnosu na:

                           (a)

                           manje značajne nadzirane grupe na najvišoj razini konsolidacije unutar država članica sudionica, u mjeri u kojoj ovi podaci nisu dostavljeni u skladu s podstavkom 1.;

                           (b)

                           manje značajne nadzirane subjekte koji nisu dio nadzirane grupe, u mjeri u kojoj ovi podaci nisu dostavljeni u skladu s podstavkom 1.;

               (4)

               do završetka poslovanja trideset petog radnog dana nakon datuma dostave podataka koji su navedeni u Provedbenoj uredbi (EU) br. 680/2014 u odnosu na:

                           (a)

                           manje značajne nadzirane grupe na potkonsolidiranoj razini, u mjeri u kojoj ovi podaci nisu dostavljeni u skladu s podstavkom 1.;

                           (b)

                           manje značajne nadzirane subjekte koji su dio nadzirane grupe, u mjeri u kojoj ovi podaci nisu dostavljeni u skladu s podstavkom 1.

         Članak 4.
   Kontrole kvalitete podataka
   1.   Nacionalna nadležna tijela prate i osiguravaju kvalitetu i pouzdanost podataka koji se stavljaju na raspolaganje ESB-u. Nacionalna nadležna tijela primjenjivat će pravila provjere valjanosti određene u Prilogu XV. Provedbene uredbe (EU) br. 680/2014 koje EBA uspostavlja i vodi, te će primjenjivati dodatne kontrole kvalitete podataka koje je utvrdio ESB u suradnji s nacionalnim nadležnim tijelima.
   2.   Nastavno na sukladnost s pravilima provjere valjanosti i kontrole kvalitete, podaci se dostavljaju u skladu sa sljedećim dodatnim minimalnom standardima za točnost:

               (a)

               nacionalna nadležna tijela, ako je to primjenjivo, dostavljaju informacije o kretanjima na koja upućuju dostavljeni podaci; i

               (b)

               informacije moraju biti potpune; postojeće praznine moraju biti potvrđene, objašnjene ESB-u i prema potrebi, popunjene bez nepotrebne odgode.

         Članak 5.
   Kvalitativne informacije
   1.   Nacionalna nadležna tijela dostavljaju ESB-u, bez nepotrebne odgode, odgovarajuća objašnjenja u slučaju da se kvaliteta podataka za određenu tablicu u klasifikaciji ne može zajamčiti.
   2.   Uz to, nacionalna nadležna tijela izvješćuju ESB o razlozima za bilo kakve značajne dostavljene revizije.
   Članak 6.
   Određivanje formata prijenosa
   1.   Nacionalna nadležna tijela dostavljaju podatke utvrđene u ovoj odluci sukladno klasifikaciji eXtensible Business Reporting Language kako bi osigurala jedinstveni tehnički format za razmjenu podataka u vezi s Provedbenom uredbom (EU) br. 680/2014.
   2.   Nadzirani subjekti utvrđuju se u odgovarajućem prijenosu uporabom (prethodnog) identifikatora pravnih osoba.
   Članak 7.
   Prvi referentni datumi izvješćivanja
   1.   Prvi referentni datumi za izvješćivanje opisano u članku 3. stavku 1. su oni utvrđeni u članku 8. stavku 8.1. Odluke EBA/DC/090.
   2.   Prvi referentni datum za izvješćivanje opisano u članku 3. stavcima 2., 3. i 4. jest 31. prosinca 2014.
   Članak 8.
   Prijelazna odredba
   1.   Za referentni datum izvješćivanja u 2014., datumi dostave podataka za izvješćivanje od strane nacionalnih nadležnih tijela opisani u članku 3. stavku 1. su oni utvrđeni u članku 8. stavku 8.2. Odluke EBA/DC/090.
   2.   Od referentnog datuma izvješćivanja 31. prosinca 2014. do referentnog datuma izvješćivanja 31. prosinca 2015., datumi za dostavu podataka od strane nacionalnih nadležnih tijela opisani u članku 3. stavku 3. su do završetka poslovanja tridesetog radnog dana nakon dana kada su nadzirani subjekti dostavili podatke nacionalnom nadležnom tijelu.
   3.   Nacionalna nadležna tijela će prije 4. studenoga 2014. ESB-u dostaviti podatke navedene u članku 1. koji se odnose na:

               (a)

               nadzirane grupe i nadzirane subjekte na koje podliježu sveobuhvatnoj procjeni u skladu s Odlukom ESB/2014/3 (8);

               (b)

               druge nadzirane grupe i nadzirane subjekte sa sjedištem u državi članici sudionici koji se nalaze na popisu institucija koje izvješćuju EBA-u u skladu s člankom 3. Odluke EBA/DC/090.

         Članak 9.
   Adresati
   Ova je odluka upućena nacionalnim nadležnim tijelima država članica sudionica.

      Sastavljeno u Frankfurtu na Majni, 2. srpnja 2014.

            Predsjednik ESB-a

         Mario DRAGHI

      (1)  SL L 287, 29.10.2013., str. 63.

      (2)  SL L 141, 14.5.2014., str. 1.

      (3)  Uredba (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (SL L 176, 27.6.2013., str. 1.).

      (4)  Provedbena uredba Komisije (EU) br. 680/2014 od 16. travnja 2014. o utvrđivanju provedbenih tehničkih standarda u odnosu na nadzorno izvješćivanje institucija sukladno Uredbi (EU) br. 575/2013 Europskog parlamenta i Vijeća (SL L 191, 28.6.2014., str. 1).

      (5)  Direktiva 2013/36/EU Europskog parlamenta i Vijeća od 26. lipnja 2013. o pristupanju djelatnosti kreditnih institucija i bonitetnom nadzoru nad kreditnim institucijama i investicijskim društvima, izmjeni Direktive 2002/87/EZ i stavljanju izvan snage direktiva 2006/48/EZ i 2006/49/EZ (SL L 176, 27.6.2013., str. 338.).

      (6)  SEV uzima u obzir prelazak na srednjoeuropsko ljetno vrijeme.

      (7)  Odluka EBA/DC/090 od 24. siječnja 2014. Europskog nadzornog tijela za bankarstvo o izvješćivanju EBA-e od strane nadležnih tijela. Dostupno na mrežnoj stranici EBA-e, www.eba.europa.eu.

      (8)  Odluka ESB/2014/3 od 4. veljače 2014. o određivanju kreditnih institucija koje podliježu sveobuhvatnoj procjeni (SL L 69, 8.3.2014., str. 107.).


Odluka Komisije od 13/09/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8561 - KKR / QPARK) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: Odluka br. 259/2013/EU Europskog parlamenta i Vijeća od 13. ožujka 2013. o izmjeni Odluke br. 574/2007/EZ s ciljem povećanja stope sufinanciranja Fonda za vanjske granice za određene države članice koje imaju ili kojima prijete ozbiljne poteškoće u odnosu na njihovu financijsku stabilnost

text:
               01/Sv. 009

               HR

               Službeni list Europske unije

               305

         32013D0259

               L 082/6

               SLUŽBENI LIST EUROPSKE UNIJE

               13.03.2013.

         ODLUKA br. 259/2013/EU EUROPSKOG PARLAMENTA I VIJEĆA
   od 13. ožujka 2013.
   o izmjeni Odluke br. 574/2007/EZ s ciljem povećanja stope sufinanciranja Fonda za vanjske granice za određene države članice koje imaju ili kojima prijete ozbiljne poteškoće u odnosu na njihovu financijsku stabilnost
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 77. stavak 2.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   u skladu s redovnim zakonodavnim postupkom (1),
   budući da:

               (1)

               Odlukom br. 574/2007/EZ Europskog parlamenta i Vijeća (2) osniva se Fond za vanjske granice za razdoblje od 2007. do 2013. u okviru općeg programa „Solidarnost i upravljanje migracijskim tokovima” i predviđaju različite stope sufinanciranja Unije za djelovanja koje taj Fond podupire.

               (2)

               Nezapamćena svjetska gospodarska kriza i pad gospodarske aktivnosti nanijeli su veliku štetu gospodarskom rastu i financijskoj stabilnosti, prouzročivši znatno pogoršanje financijskih, gospodarskih i socijalnih uvjeta u nekoliko država članica. Neke države članice imaju ozbiljne poteškoće ili im one prijete, posebno u pogledu financijske i gospodarske stabilnosti, što je dovelo ili bi moglo dovesti do pogoršanja njihovog deficita i duga te ugroziti gospodarski rast, a to se stanje još više zaoštrava zbog međunarodnoga gospodarskog i financijskog okružja.

               (3)

               Iako su već poduzeta važna djelovanja kako bi se kompenzirali negativni učinci krize, utjecaj financijske krize na realno gospodarstvo, tržište rada i društvo u cjelini je velik. Pritisak na nacionalne financijske resurse raste pa bi trebalo brzo poduzeti daljnje korake radi smanjenja tog pritiska maksimalnim i optimalnim korištenjem financijskih sredstava Unije.

               (4)

               Uredbom Vijeća (EZ) br. 332/2002 od 18. veljače 2002. o uspostavi instrumenta srednjoročne financijske pomoći platnim bilancama država članica (3) predviđeno je da Vijeće može odobriti srednjoročnu financijsku pomoć kada država članica koja nije prihvatila euro ima poteškoće ili joj ozbiljno prijete poteškoće u pogledu platne bilance.

               (5)

               Rumunjskoj je takva financijska pomoć odobrena Odlukom Vijeća 2009/459/EZ od 6. svibnja 2009. o pružanju srednjoročne financijske pomoći Zajednice Rumunjskoj (4).

               (6)

               U skladu sa zaključcima Vijeća Ecofin od 9. i 10. svibnja 2010. Vijeće je usvojilo sveobuhvatan paket mjera, uključujući Uredbu Vijeća (EU) br. 407/2010 od 11. svibnja 2010. o uspostavi Mehanizma za europsku financijsku stabilnost (5), a države članice europodručja uspostavile su 7. lipnja 2010. Instrument za europsku financijsku stabilnost, kako bi se pružila financijska pomoć državama članicama europodručja koje su u poteškoćama zbog izvanrednih okolnosti na koje ne mogu utjecati i time zaštitila financijska stabilnost europodručja u cjelini i njegovih država članica.

               (7)

               Irskoj je financijska pomoć Mehanizma za europsku financijsku stabilnost odobrena na temelju Provedbene Odluke Vijeća 2011/77/EU (6), a Portugalu na temelju Provedbene Odluke Vijeća 2011/344/EU (7). Obje su države dobile i sredstva od Instrumenta za europsku financijsku stabilnost.

               (8)

               Sporazum o međusobnom kreditiranju i Sporazum o jamstvenom instrumentu Grčkoj sklopljeni su 8. svibnja 2010. i stupili su na snagu 11. svibnja 2010. kao prvi program financijske pomoći Grčkoj. Ministri financija država članica europodručja prekinuli su 12. ožujka 2012. taj prvi program i odobrili drugi program financijske pomoći Grčkoj. Odlučeno je da financijski instrument za taj drugi program bude Instrument za europsku financijsku stabilnost, koji će isplatiti i preostali iznos doprinosa europodručja na temelju prvog programa.

               (9)

               Ministri financija država članica europodručja potpisali su 2. veljače 2012. Ugovor o Europskom stabilizacijskom mehanizmu. Taj Ugovor slijedi Odluku Europskog vijeća 2011/199/EU od 25. ožujka 2011. o izmjeni članka 136. Ugovora o funkcioniranju Europske unije u vezi sa stabilizacijskim mehanizmom za države članice čija je valuta euro (8). Na temelju tog Ugovora, Europski stabilizacijski mehanizam glavni je pružatelj financijske pomoći državama članicama europodručja od njegovog stupanja na snagu 8. listopada 2012. Stoga bi se ovom Odlukom trebalo uzeti u obzir Europski stabilizacijski mehanizam.

               (10)

               U zaključcima od 23. i 24. lipnja 2011. Europsko vijeće pozdravilo je namjeru Komisije da poboljša sinergije između kreditnog programa za Grčku i fondova Unije te je poduprlo nastojanja da se poveća sposobnost Grčke za prihvaćanje sredstava Unije kako bi se potaknuli rast i zaposlenost ponovnim usredotočivanjem na poboljšanje konkurentnosti i otvaranje radnih mjesta. Nadalje, pozdravilo je i poduprlo sveobuhvatan program tehničke pomoći Grčkoj koji priprema Komisija, zajedno s državama članicama. Izmjene Odluke br. 574/2007/EZ predviđene u ovoj Odluci pridonose tim nastojanima u poboljšanju sinergije.

               (11)

               S obzirom na izvanredne okolnosti, Uredba Vijeća (EZ) br. 1083/2006 od 11. srpnja 2006. o utvrđivanju općih odredaba o Europskom fondu za regionalni razvoj, Europskom socijalnom fondu i Kohezijskom fondu (9) izmijenjena je Uredbom (EU) br. 1311/2011 Europskog parlamenta i Vijeća (10) kako bi se omogućilo povećanje stope sufinanciranja koja se primjenjuje u sklopu strukturnih fondova i Kohezijskog fonda za države članice koje se suočavaju s ozbiljnim poteškoćama u odnosu na njihovu financijsku stabilnost. Sličan je pristup prema tim državama članicama primijenjen u okviru Europskog poljoprivrednog fonda za ruralni razvoj na temelju Uredbe (EU) br. 1312/2011 Europskog parlamenta i Vijeća od 19. prosinca 2011. o izmjeni Uredbe Vijeća (EZ) br. 1698/2005 u pogledu određenih odredbi koje se odnose na financijsko upravljanje za pojedine države članice koje imaju ili im prijete ozbiljne poteškoće u odnosu na njihovu financijsku stabilnost (11) i u okviru Europskog fonda za ribarstvo na temelju Uredbe (EU) br. 387/2012 Europskog parlamenta i Vijeća od 19. travnja 2012. o izmjeni Uredbe Vijeća (EZ) br. 1198/2006 o Europskom fondu za ribarstvo s obzirom na određene odredbe o financijskom upravljanju određenih država članica u ozbiljnim poteškoćama ili kojima prijete ozbiljne poteškoće u odnosu na njihovu financijsku stabilnost (12). Tim državama članicama bi također trebalo pružiti potporu u okviru četiri fonda osnovana u okviru općeg programa „Solidarnost i upravljanje migracijskim tokovima”, i to Fonda za vanjske granice, Europskog fonda za povratak, Europskog fonda za izbjeglice i Europskog fonda za integraciju državljana trećih zemalja („Fondovi”), osnovanih za razdoblje od 2007. do 2013.

               (12)

               Fondovi su ključni instrumenti za pomoć državama članicama u suočavanju s važnim izazovima u području migracije, azila i vanjskih granica, kao što su razvoj sveobuhvatne imigracijske politike Unije radi povećanja konkurentnosti i socijalne kohezije Unije i uvođenja Zajedničkog europskog sustava azila.

               (13)

               Kako bi se olakšalo upravljanje financijskim sredstvima Unije u području migracije, azila i vanjskih granica te poboljšala dostupnost tih financijskih sredstava državama članicama kako bi provele svoje godišnje programe u sklopu Fondova, potrebno je na privremenoj osnovi i ne dovodeći u pitanje programsko razdoblje od 2014. do 2020. odrediti povećanje stope sufinanciranja Unije u sklopu Fondova, za iznos koji je 20 postotnih bodova veći od stopa sufinanciranja koje se trenutačno primjenjuju, za države članice koje imaju ozbiljne poteškoće u pogledu financijske stabilnosti. To znači da će godišnja nacionalna alokacija za Fondove u skladu s temeljnim aktima ostati nepromijenjena, a nacionalno će se sufinanciranje smanjiti na odgovarajući način. Nacionalne programe u tijeku bit će potrebno kako bi odražavali promjene koje proizlaze iz primjene povećane stope sufinanciranja Unije.

               (14)

               Svaka država članica koja želi koristiti povećanu stopu sufinanciranja bi trebala Komisiji dostaviti pisanu izjavu zajedno s nacrtom svoga godišnjeg programa ili nacrtom revidiranoga godišnjeg programa. Dotična država članica u svojoj izjavi bi trebala navesti upućivanje na odgovarajuću odluku Vijeća ili bilo koju drugu odgovarajuću odluku na temelju koje ispunjava uvjete za korištenje povećane stope sufinanciranja Unije.

               (15)

               Nezapamćena kriza koja utječe na međunarodna financijska tržišta i pad gospodarske aktivnosti nanijeli su veliku štetu financijskoj stabilnosti nekoliko država članica. Budući da treba brzo reagirati kako bi se suzbili učinci na gospodarstvo u cjelini, ova bi Odluka trebala stupiti na snagu što je prije moguće.

               (16)

               Odluku br. 574/2007/EZ bi stoga trebalo na odgovarajući način izmijeniti.

               (17)

               U pogledu Islanda i Norveške, ova Odluka predstavlja razvoj odredaba schengenske pravne stečevine u smislu Sporazuma Vijeća Europske unije i Republike Islanda i Kraljevine Norveške o pridruživanju tih država provedbi, primjeni i razvoju schengenske pravne stečevine (13) koje su obuhvaćene područjem iz članka 1. točaka A i B Odluke Vijeća 1999/437/EZ (14) o određenim aranžmanima za primjenu tog Sporazuma.

               (18)

               U pogledu Švicarske, ova Odluka predstavlja razvoj odredaba schengenske pravne stečevine u smislu Sporazuma između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (15) koje su obuhvaćene područjem iz članka 1. točaka A i B Odluke 1999/437/EZ, u vezi s člankom 3. Odluke Vijeća 2008/146/EZ (16).

               (19)

               U pogledu Lihtenštajna, ova Odluka predstavlja razvoj odredaba schengenske pravne stečevine u smislu Protokola između Europske unije, Europske zajednice, Švicarske Konfederacije i Kneževine Lihtenštajna o pristupanju Kneževine Lihtenštajna Sporazumu između Europske unije, Europske zajednice i Švicarske Konfederacije o pridruživanju Švicarske Konfederacije provedbi, primjeni i razvoju schengenske pravne stečevine (17) koje su obuhvaćene područjem iz članka 1. točaka A i B Odluke 1999/437/EZ, u vezi s člankom 3. Odluke Vijeća 2011/350/EU (18).

               (20)

               U skladu s člancima 1. i 2. Protokola br. 22 o stajalištu Danske priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke pa je ona ne obvezuje niti podliježe njezinoj primjeni. Budući da se ova Odluka temelji na schengenskoj pravnoj stečevini, Danska, u skladu s člankom 4. tog Protokola, u roku od šest mjeseci od dana donošenja ove Odluke Vijeća donosi odluku o tome hoće li je provesti u svom nacionalnom pravu.

               (21)

               Ova Odluka predstavlja razvoj odredaba schengenske pravne stečevine u kojoj Ujedinjena Kraljevina ne sudjeluje u skladu s Odlukom Vijeća 2000/365/EZ od 29. svibnja 2000. o zahtjevu Ujedinjene Kraljevine Velike Britanije i Sjeverne Irske za sudjelovanje u pojedinim odredbama schengenske pravne stečevine (19); Ujedinjena Kraljevina stoga ne sudjeluje u njezinu donošenju pa je ona ne obvezuje niti podliježe njezinoj primjeni.

               (22)

               Ova Uredba predstavlja razvoj odredaba schengenske pravne stečevine u kojoj Irska ne sudjeluje u skladu s Odlukom Vijeća 2002/192/EZ od 28. veljače 2002. o zahtjevu Irske za sudjelovanje u provedbi nekih odredbi schengenske pravne stečevine (20). Irska stoga ne sudjeluje u njezinu donošenju pa je ona ne obvezuje niti podliježe njezinoj primjeni,

         DONIJELI SU OVU ODLUKU:
   Članak 1.
   Izmjene Odluke br. 574/2007/EZ
   Članak 16. stavak 4. Odluke br. 574/2007/EZ zamjenjuje se sljedećim:

      „4.   Doprinos Unije za projekte s potporom za djelovanja koje provode države članice u skladu s člankom 4. nije veći od 50 % ukupnih troškova pojedinačnog djelovanja.
      Taj se doprinos može povećati na 75 % za projekte koji se bave određenim prioritetima utvrđenima u strateškim smjernicama iz članka 20.
      Doprinos Unije povećava se na 75 % u državama članicama obuhvaćenima Kohezijskim fondom.
      Doprinos Unije može se povećati za 20 postotnih bodova u državi članici pod uvjetom da ona u trenutku podnošenja nacrta svoga godišnjeg programa u skladu s člankom 23. stavkom 3. ove Odluke ili nacrta revidiranoga godišnjeg programa u skladu s člankom 23. Odluke Komisije 2008/22/EZ (21) ispunjava jedan od sljedećih uvjeta:

                  (a)

                  srednjoročna financijska pomoć stavljena joj je na raspolaganje u skladu s Uredbom Vijeća (EZ) br. 332/2002 (22);

                  (b)

                  financijska pomoć stavljena joj je na raspolaganje u skladu s Uredbom Vijeća (EU) br. 407/2010 (23) ili joj je financijska pomoć stavljena na raspolaganje od strane drugih država članica europodručja prije 13. svibnja 2010.; ili

                  (c)

                  financijska pomoć stavljena joj je na raspolaganje u skladu s međuvladinim sporazumom o osnivanju Instrumenta za europsku financijsku stabilnost ili Ugovorom o Europskom stabilizacijskom mehanizmu.

            Dotična država članica Komisiji dostavlja pisanu izjavu zajedno s nacrtom svoga godišnjeg programa ili nacrtom revidiranoga godišnjeg programa kojom potvrđuje da ispunjava jedan od uvjeta iz točke (a), (b) ili (c) četvrtog podstavka.
      Projekt koji se sufinancira po povećanoj stopi može se i dalje tako sufinancirati neovisno o tome je li tijekom provedbe povezanoga godišnjeg programa još uvijek ispunjen jedan od uvjeta iz točke (a), (b) ili (c) četvrtog podstavka.

   Članak 2.
   Stupanje na snagu
   Ova Odluka stupa na snagu sljedećeg dana od dana objave u Službenom listu Europske unije.
   Članak 3.
   Adresati
   Ova je Odluka upućena državama članicama u skladu s Ugovorima.

      Sastavljeno u Strasbourgu 13. ožujka 2013.

            Za Europski parlament

            Predsjednik

         M. SCHULZ

            Za Vijeće

            Predsjednica

         L. CREIGHTON

      (1)  Stajalište Europskog parlamenta od 6. veljače 2013. (još nije objavljeno u Službenom listu) i odluka Vijeća od 25. veljače 2013.

      (2)  SL L 144, 6.6.2007., str. 22.

      (3)  SL L 53, 23.2.2002., str. 1.

      (4)  SL L 150, 13.6.2009., str. 8.

      (5)  SL L 118, 12.5.2010., str. 1.

      (6)  SL L 30, 4.2.2011., str. 34.

      (7)  SL L 159, 17.6.2011., str. 88.

      (8)  SL L 91, 6.4.2011., str. 1.

      (9)  SL L 210, 31.7.2006., str. 25.

      (10)  SL L 337, 20.12.2011., str. 5.

      (11)  SL L 339, 21.12.2011., str. 1.

      (12)  SL L 129, 16.5.2012., str. 7.

      (13)  SL L 176, 10.7.1999., str. 36.

      (14)  SL L 176, 10.7.1999., str. 31.

      (15)  SL L 53, 27.2.2008., str. 52.

      (16)  SL L 53, 27.2.2008., str. 1.

      (17)  SL L 160, 18.6.2011., str. 21.

      (18)  SL L 160, 18.6.2011., str. 19.

      (19)  SL L 131, 1.6.2000., str. 43.

      (20)  SL L 64, 7.3.2002., str. 20.

      (21)  SL L 167, 27.6.2008., str. 1.

      (22)  SL L 53, 23.2.2002., str. 1.

      (23)  SL L 118, 12.5.2010., str. 1.”


Odluka Komisije od 26/06/2013 u kojoj se određuje koncentracija kompatibilna sa zajedničkim tržištem (Predmet br. COMP/M.6692 - CIRCULO / TELEFONICA / JV) prema Uredbi Vijeća (EZ) br. 139/2004 (Samo je engleski tekst vjerodostojan)


Odluka Komisije od 30/01/2013 u kojoj se određuje koncentracija kompatibilna sa zajedničkim tržištem (Predmet br. COMP/M.6798 - CDC / BULL / JV) prema Uredbi Vijeća (EZ) No 139/2004 (Vjerodostojan je samo tekst na francuskom jeziku)


Odluka Komisije od 19/06/2014 u kojoj se određuje koncentracija kompatibilna sa zajedničkim tržištem (Predmet br. COMP/M.7257 - CARLYLE / PAI / CST) prema Uredbi Vijeća (EZ) br. 139/2004 (Samo je engleski tekst vjerodostojan)


title: 2006/553/EZ: Odluka Komisije od 4. kolovoza 2006. o kupovini Zajednice cjepiva markera protiv klasične svinjske kuge radi povećanja zaliha tih cjepiva u Zajednici (priopćena pod brojem dokumenta C(2006) 3461)

text:
               03/Sv. 51

               HR

               Službeni list Europske unije

               122

         32006D0553

               L 217/31

               SLUŽBENI LIST EUROPSKE UNIJE

         ODLUKA KOMISIJE
   od 4. kolovoza 2006.
   o kupovini Zajednice cjepiva markera protiv klasične svinjske kuge radi povećanja zaliha tih cjepiva u Zajednici
   (priopćena pod brojem dokumenta C(2006) 3461)
   (2006/553/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Odluku Vijeća 90/424/EEZ od 26. lipnja 1990. o troškovima u području veterinarstva (1), a posebno njezin članak 6. stavak 2. i članak 8. stavak 2.,
   uzimajući u obzir Direktivu Vijeća 2001/89/EZ od 23. listopada 2001. o mjerama Zajednice za kontrolu klasične svinjske kuge (2), a posebno njezin članak 18. stavak 2.,
   budući da:

               (1)

               Klasična svinjska kuga ugrožava domaće i divlje svinje (veprove) u Zajednici.

               (2)

               Izbijanje klasične svinjske kuge na gospodarstvima s domaćim svinjama može dovesti do vrlo ozbiljnih posljedica i gospodarskih gubitaka u Zajednici, posebno ako se pojavi u područjima s visokom gustoćom držanja svinja.

               (3)

               Pravila za primjenu hitnog cijepljenja domaćih i divljih svinja i definicija cjepiva markera utvrđeni su u Direktivi 2001/89/EZ.

               (4)

               Zajednica već raspolaže zalihama od 1 000 000 doza živog oslabljenog cjepiva protiv klasične svinjske kuge, a u postupku je kupovina 1 550 000 doza cjepiva markera protiv klasične svinjske kuge.

               (5)

               Hitno cijepljenje protiv klasične svinjske kuge cjepivom markerom koje premašuje broj doza cjepiva koje Zajednica ima na zalihama postalo je izglednije s obzirom na stanje u Zajednici i posebno stanje bolesti u državama pristupnicama.

               (6)

               S ciljem ojačavanja kapaciteta Zajednice da brzo reagira na izbijanje klasične svinjske kuge, potrebno je nabaviti primjereni broj doza cjepiva markera i poduzeti potrebne mjere za njegovo držanje na zalihama kako bi bilo brzo na raspolaganju u slučaju nužde.

               (7)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   1.   Zajednica kupuje 7 000 000 doza markiranog cjepiva protiv klasične svinjske kuge u najkraćem mogućem roku.
   2.   Zajednica poduzima mjere za skladištenje i distribuciju cjepiva iz stavka 1.
   Članak 2.
   Najviša cijena mjera iz članka 1. ne premašuje 7 500 000 EUR.
   Članak 3.
   Mjere predviđene u članku 1. stavku 2. poduzima Komisija u suradnji s dobavljačima određenima pozivom na podnošenje ponuda.
   Članak 4.
   Ova je Odluka upućena državama članicama.

      Sastavljeno u Bruxellesu 4. kolovoza 2006.

            Za Komisiju

         Markos KYPRIANOU

            Član Komisije

      (1)  SL L 224, 18.8.1990., str. 19. Odluka kako je zadnje izmijenjena Odlukom 2006/53/EZ (SL L 29, 2.2.2006., str. 37.).

      (2)  SL L 316, 1.12.2001., str. 5. Direktiva kako je izmijenjena Aktom o pristupanju iz 2003.


Odluka Komisije od 13/02/2014 u kojoj se određuje koncentracija kompatibilna sa zajedničkim tržištem (Predmet br. COMP/M.7173 - APAX PARTNERS / TRADER MEDIA GROUP) prema Uredbi Vijeća (EZ) br. 139/2004 (Samo je engleski tekst vjerodostojan)


title: 2002/44/EZ: Odluka Vijeća od 20. prosinca 2001. o izmjeni dijela VII. i Priloga 12. Zajedničkim konzularnim uputama i Priloga 14.a Zajedničkom priručniku

text:
               19/Sv. 11

               HR

               Službeni list Europske unije

               36

         32002D0044

               L 020/5

               SLUŽBENI LIST EUROPSKE UNIJE

         ODLUKA VIJEĆA
   od 20. prosinca 2001.
   o izmjeni dijela VII. i Priloga 12. Zajedničkim konzularnim uputama i Priloga 14.a Zajedničkom priručniku
   (2002/44/EZ)
   VIJEĆE EUROPSKE UNIJE,
   uzimajući u obzir Uredbu Vijeća (EZ) br. 789/2001 od 24. travnja 2001. o davanju provedbenih ovlasti Vijeću u vezi s određenim detaljnim odredbama i praktičnim postupcima za razmatranje zahtjeva za vizu (1),
   uzimajući u obzir Uredbu Vijeća (EZ) br. 790/2001 od 24. travnja 2001. o davanju provedbenih ovlasti Vijeću u vezi s određenim detaljnim pravilima i praktičnim postupcima za provođenje graničnih kontrola i nadzora (2),
   uzimajući u obzir inicijativu Kraljevine Belgije,
   budući da:

               (1)

               Pristojbe za podnošenje zahtijeva za vizu odgovaraju nastalim administrativnim troškovima. Zajedničke konzularne upute i Zajednički priručnik bi stoga trebalo izmijeniti na odgovarajući način.

               (2)

               U skladu s člancima 1. i 2. Protokola o stajalištu Danske, priloženog Ugovoru o Europskoj uniji i Ugovoru o osnivanju Europske zajednice, Danska ne sudjeluje u donošenju ove Odluke, ona ju ne obvezuje niti se na nju primjenjuje. S obzirom da Odluka ima za cilj razvoj schengenske pravne stečevine temeljem odredbi glave IV. dijela trećeg Ugovora o osnivanju Europske zajednice, Danska će, u skladu s člankom 5. spomenutog Protokola, u roku od 6 mjeseci, nakon što Vijeće donese ovu Odluku, odlučiti hoće li je prenijeti u svoje nacionalno pravo.

               (3)

               Što se tiče Islanda i Norveške, ova Odluka predstavlja razvoj odredaba schengenske pravne stečevine koje spadaju u područje iz članka 1. točke B Odluke Vijeća 1999/437/EZ od 17. svibnja 1999. od određenim dogovorima za primjenu Sporazuma sklopljenog između Vijeća Europske unije i Republike Islanda i Kraljevine Norveške o pridruživanju tih dvaju država provedbi, primjeni i razvoju schengenske pravne stečevine (3).

               (4)

               U skladu s člancima 1. i 2. Protokola o stajalištu Ujedinjene Kraljevine i Irske priloženog Ugovoru o Europskoj uniji i Ugovoru o osnivanju Europske zajednice, Irska i Ujedinjena Kraljevina ne sudjeluju u donošenju ove Odluke, i ona ih stoga ne obvezuje niti se na njih primjenjuje,

         ODLUČILO JE:
   Članak 1.
   Odjeljak 4. dijela VII., Zajedničkih konzularnih uputa zamjenjuje se sljedećim:

      „4.   Pristojbe koje se naplaćuju odgovaraju administrativnim troškovima obrade zahtjeva za vizu.
      Pristojbe koje se naplaćuju odgovaraju administrativnim troškovima obrade zahtjeva za vizu, navedene su u Prilogu 12.
      Ipak, pristojbe za administrativne troškove za zahtjeve za vizu ne naplaćuju se državljanima trećih zemalja koji su članovi obitelji građanina Unije ili državljanina države ugovornice Sporazuma o EGP-u koji izvršavaju njihovo pravo na slobodu kretanja.”

   Članak 2.
   U Prilogu 12. Zajedničkim konzularnim uputama i Prilogu 14.a Zajedničkom priručniku:

               —

               naslov i rečenica „Pristojbe, u eurima, naplaćuju se u trenutku izdavanja jedinstvenih viza”, zamjenjuje se sljedećim „Pristojbe, u eurima, naplaćuju se u skladu s administrativnim troškovima obrade zahtjeva za vizu”,

               —

               sljedeća rečenica dodaje se iza tablice:

      „Pristojbe se naplaćuju u eurima, američkim dolarima ili nacionalnoj valuti treće zemlje u kojoj se podnosi zahtjev.”

   Članak 3.
   1.   Ova se Odluka primjenjuje najkasnije od 1. srpnja 2004.
   2.   Države članice mogu primjenjivati ovu Odluku prije 1. srpnja 2004. pod uvjetom da obavijeste Glavno tajništvo Vijeća o datumu od kojeg su u mogućnosti primjenjivati Odluku.
   3.   Ako sve države članice primjenjuju Odluku prije 1. srpnja 2004., Glavno tajništvo Vijeća objavljuje u Službenom listu Europskih zajednica datum od kojeg je zadnja država članica primijenila Odluku.
   Članak 4.
   Ova je Odluka upućena državama članicama u skladu s Ugovorom o osnivanju Europske zajednice.

      Sastavljeno u Bruxellesu 20. prosinca 2001.

            Za Vijeće

            Predsjednik

         C. PICQUÉ

      (1)  SL L 116, 26.4.2001., str. 2.

      (2)  SL L 116, 26.4.2001., str. 5.

      (3)  SL L 176, 10.7.1999., str. 31.


title: 2004/332/EZ: Odluka Komisije od 2. travnja 2004. o primjeni Direktive Vijeća 72/166/EEZ u odnosu na provjere osiguranja od odgovornosti za upotrebu motornih vozila (priopćeno pod brojem dokumenta C(2004) 1235)  Tekst značajan za EGP

text:
               06/Sv. 12

               HR

               Službeni list Europske unije

               69

         32004D0332

               L 105/39

               SLUŽBENI LIST EUROPSKE UNIJE

         ODLUKA KOMISIJE
   od 2. travnja 2004.
   o primjeni Direktive Vijeća 72/166/EEZ u odnosu na provjere osiguranja od odgovornosti za upotrebu motornih vozila
   (priopćeno pod brojem dokumenta C(2004) 1235)
   (Tekst značajan za EGP)
   (2004/332/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući o obzir Direktivu Vijeća 72/166/EEZ od 24. travnja 1972. o usklađivanju zakonodavstava država članica o osiguranju od odgovornosti za upotrebu motornih vozila i o provedbi obveze osiguranja od takve odgovornosti (1), a posebno njezin članak 7. stavak 3,
   budući da:

               (1)

               Odnosi između nacionalnih osiguravateljskih ureda (dalje u tekstu: uredi) država članica, i onih u Hrvatskoj, Cipru, Češkoj Republici, Mađarskoj, Islandu, Norveškoj, Slovačkoj, Sloveniji i Švicarskoj su uređeni multilateralnim sporazumom od 30. svibnja 2002. (dalje u tekstu: Sporazum);

               (2)

               Sporazum je bio priložen odluci Komisije 2003/564/EZ od 28. srpnja 2003. o primjeni Direktive Vijeća 72/166/EEZ u odnosu na provjere osiguranja od odgovornosti za upotrebu motornih vozila (2) koja je zahtijevala od svake države članice da ne obavlja provjeru osiguranja od odgovornosti za vozila koja su normalno registrirana u drugoj državi članici ili na državnom području Hrvatske, Cipra, Češke Republike, Mađarske, Islanda, Norveške, Slovačke, Slovenije i Švicarske i koja podliježu Sporazumu.

               (3)

               1. studenoga 2003. uredi država članica i uredi Hrvatske, Cipra, Češke Republike, Estonije, Mađarske, Islanda, Latvije, Litve, Malte, Norveške, Poljske, Slovačke, Slovenije i Švicarske, potpisali su dodatak br. 1 Sporazumu, kojim je Sporazum proširen tako da uključuje urede Estonije, Latvije, Litve, Malte i Poljske. Dodatak sadrži praktične aranžmane za ukidanje provjera osiguranja vozila normalno registriranih na državnom području potonjih zemalja.

               (4)

               Stoga su ispunjeni svi uvjeti za ukidanje provjere osiguranja od odgovornosti za upotrebu motornih vozila u skladu s Direktivom 72/166/EEC između država članica i Estonije, Latvije, Litve, Malte i Poljske,

         DONIJELA JE OVU ODLUKU:
   Članak 1.
   Od 30. travnja 2004. države članice prestaju obavljati provjere osiguranja od odgovornosti za vozila koja su normalno registrirana na državnom području Estonije, Latvije, Litve, Malte i Poljske, koje podliježu Dodatku br. 1 od 1. studenoga 2003. Multilateralnom sporazumu između nacionalnih osiguravateljskih ureda država članica Europskog gospodarskog prostora i drugih pridruženih država.
   Članak 2.
   Države članice odmah obavješćuju Komisiju o mjerama za primjenu ove Odluke.
   Članak 3.
   Ova je Oduka upućena državama članicama.

      Sastavljeno u Bruxellesu 2. travnja 2004.

            Za Komisiju

         Frederik BOLKESTEIN

            Član Komisije

      (1)  SL L 103, 2.5.1972., str. 1. Direktiva kako je zadnje izmijenjena Direktivom 84/5/EEZ (SL L 8, 11.1.1984., str. 17.).

      (2)  SL L 192, 31.7.2003., str. 23.


Odluka Komisije od 22/02/2013 u kojoj se određuje koncentracija kompatibilna sa zajedničkim tržištem (Predmet br. COMP/M.6831 - GENERAL MOTORS COMPANY / PARTS OF ALLY FINANCIAL) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 27/02/2013 u kojoj se određuje koncentracija kompatibilna sa zajedničkim tržištem (Predmet br. COMP/M.6820 - EQT INFRASTRUCTURE II / E.ON ENERGY FROM WASTE) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)